Title: ประกาศกระทรวงการคลัง ออกตามความในกฎกระทรวง ฉบับที่ 13 (พ.ศ. 2497) ออกตามความในพระราชบัญญัติควบคุมการแลกเปลี่ยนเงิน พุทธศักราช 2485

ประกาศกระทรวงการคลัง
ออกตามความในกฎกระทรวง
ฉบับที่ ๑๓ (พ.ศ. ๒๔๙๗)
ออกตามความในพระราชบัญญัติควบคุมการแลกเปลี่ยนเงิน
พุทธศักราช
๒๔๘๕[๑]

อาศัยอำนาจตามความใน ข้อ ๑๖ ข้อ ๒๒ ข้อ ๒๓ และข้อ ๒๕
แห่งกฎกระทรวง ฉบับที่ ๑๓ (พ.ศ. ๒๔๙๗) ออกตามความในพระราชบัญญัติควบคุมการแลกเปลี่ยนเงิน
พุทธศักราช ๒๔๘๕ รัฐมนตรีว่าการกระทรวงการคลัง ออกประกาศเป็นคำสั่งทั่วไปไว้ ดังต่อไปนี้

ข้อ ๑ 
ให้ยกเลิกความใน ข้อ ๖ แห่งประกาศกระทรวงการคลัง ออกตามความในกฎกระทรวง
ฉบับที่ ๑๓ (พ.ศ. ๒๔๙๗) ออกตามความในพระราชบัญญัติควบคุมการแลกเปลี่ยนเงิน พุทธศักราช
๒๔๘๕ ลงวันที่ ๒๕ พฤษภาคม ๒๕๐๒ ซึ่งแก้ไขเพิ่มเติมโดยประกาศกระทรวงการคลัง
ออกตามความในกฎกระทรวง ฉบับที่ ๑๓ (พ.ศ. ๒๔๙๗)
ออกตามความในพระราชบัญญัติควบคุมการแลกเปลี่ยนเงิน พุทธศักราช ๒๔๘๕ ลงวันที่ ๒๘
สิงหาคม ๒๕๑๓ และให้ใช้ข้อความต่อไปนี้แทน
ข้อ ๖  การส่งออกนอกประเทศซึ่งของตามเงื่อนไขต่อไปนี้ไม่ต้องจัดให้ได้มาซึ่งเงินตราต่างประเทศตาม
ข้อ ๑๖ แห่งกฎกระทรวง
(๑)
ภาชนะหรือสิ่งอื่นใดสำหรับใช้บรรจุของทุกชนิดที่ว่างเปล่าส่งออกไปเพื่อบรรจุสิ่งของนำกลับเข้ามา
หรือที่ได้ใช้บรรจุเข้ามาแล้วส่งกลับคืนออกไป หรือที่ได้ใช้บรรจุของส่งออกแล้วจะนำกลับเข้ามาภายหลัง
รวมตลอดทั้งแกนเปล่าด้วย
(๒) ฟิล์มที่ถ่ายบันทึกภาพแล้ว
เพื่อทำการล้างแล้วจะนำกลับเข้ามาในภายหลัง หรือฟิล์มภาพยนตร์ตลอดจนภาพโฆษณาที่นำเข้ามาฉายตามโรงมหรสพหรือสถานีโทรทัศน์ชั่วระยะเวลาหนึ่งแล้วส่งกลับคืนออกไป
(๓) ชิ้นส่วนอะไหล่และอุปกรณ์เครื่องบินที่ไม่มีการซื้อเงินตราต่างประเทศส่งออกไปชำระ
ที่สำนักงานสาขาของบริษัทการบินต่างประเทศจัดส่งออกไปยังสำนักงานใหญ่
(๔)
ของที่นำเข้ามาโดยไม่มีการชำระเงินแล้วส่งกลับคืนออกไปภายในระยะเวลาที่ได้ทำสัญญาไว้กับกรมศุลกากร
(๕) ของที่ส่งกลับคืนออกไป ในกรณีที่ของนั้นถูกส่งออกไปจำหน่ายยังต่างประเทศแล้วนำกลับเข้ามาเพื่อซ่อมแซมโดยไม่มีค่าตอบแทนการซ่อมแซม
(๖)
เครื่องอุปโภคบริโภคที่ส่วนราชการส่งหรือนำออกไปใช้ในราชการระหว่างปฏิบัติราชการนอกประเทศ
(๗) ของที่ส่วนราชการ องค์การรัฐบาล หรือรัฐวิสาหกิจ ส่งหรือนำออกไปซ่อมแซมและจะนำกลับเข้ามาภายหลัง
(๘) ของที่ส่วนราชการ องค์การรัฐบาล
รัฐวิสาหกิจหรือสภากาชาดไทย บริจาคเพื่อการกุศลแก่ผู้รับในต่างประเทศ

ข้อ ๒ 
ให้ยกเลิกความใน ข้อ ๑๑ และข้อ ๑๒ แห่งประกาศกระทรวงการคลัง ออกตามความในกฎกระทรวง
ฉบับที่ ๑๓ (พ.ศ. ๒๔๙๗) ออกตามความในพระราชบัญญัติควบคุมการแลกเปลี่ยนเงิน
พุทธศักราช ๒๔๘๕ ลงวันที่ ๒๕ พฤษภาคม ๒๕๐๒
ซึ่งแก้ไขเพิ่มเติมโดยประกาศกระทรวงการคลังออกตามความในกฎกระทรวง ฉบับที่ ๑๓ (พ.ศ.
๒๔๙๗) ออกตามความในพระราชบัญญัติควบคุมการแลกเปลี่ยนเงิน พุทธศักราช ๒๔๘๕ ลงวันที่
๒๘ พฤศจิกายน ๒๕๒๒ และให้ใช้ข้อความต่อไปนี้แทน
ข้อ ๑๑ 
การนำเข้ามาในประเทศซึ่งของตามเงื่อนไขต่อไปนี้ไม่อยู่ในบังคับ ข้อ ๒๑
และข้อ ๒๒ แห่งกฎกระทรวง
(๑) ของที่นำเข้าโดยทางใด ๆ เว้นแต่ทางไปรษณีย์หรืออากาศยาน
แต่ละครั้งมีมูลค่าไม่เกินสองหมื่นบาท
(๒) ของที่นำเข้าทางไปรษณีย์หรืออากาศยาน
แต่ละครั้งมีมูลค่าไม่เกินสองหมื่นบาท
(๓) ของดังต่อไปนี้มีมูลค่าไม่จำกัด คือ
(ก) ยุทธภัณฑ์ซึ่งทางการกระทรวงกลาโหมนำเข้า
(ข)
ของที่นำเข้ามาเพื่อบริการคนโดยสารบนเครื่องบินซึ่งบริษัทการบินเป็นผู้นำเข้าทางอากาศยาน
(ค) หนังสือพิมพ์รายวัน รายคาบ รายปักษ์
และหนังสือพิมพ์ภาพข่าว ซึ่งนำเข้าทางอากาศยาน
(ง) ฟิล์มภาพยนตร์ข่าวและเหตุการณ์ต่าง ๆ
ซึ่งนำเข้าทางอากาศยาน
(จ)
ภาชนะหรือสิ่งอื่นใดสำหรับใช้บรรจุของทุกชนิดที่ว่างเปล่านำเข้ามาเพื่อบรรจุสิ่งของส่งออก
หรือที่ได้ใช้บรรจุของส่งออกไปแล้วนำกลับเข้ามา หรือที่ได้ใช้บรรจุของเข้ามาแล้วจะส่งกลับออกไปภายหลัง
รวมตลอดทั้งแกนเปล่าด้วย
(ฉ)
ของที่นำเข้ามาโดยไม่มีการชำระเงินและจะส่งกลับคืนออกไปภายในระยะเวลาที่ทำสัญญาไว้กับกรมศุลกากร
(ช)
ของที่ส่งออกไปจำหน่ายยังต่างประเทศและนำกลับเข้ามาเพื่อซ่อมแซมโดยไม่มีค่าตอบแทนการซ่อมแซม
(ซ)
ของที่นำเข้ามาเพื่อบริจาคหรือช่วยเหลือในรูปให้เปล่าแก่ส่วนราชการ องค์การรัฐบาล
รัฐวิสาหกิจ สภากาชาดไทย โรงพยาบาล สถาบันการศึกษา หรือมูลนิธิ
(ฌ) ของนอกจากที่มีประกาศ หรือคำสั่งกำหนดไว้โดยเฉพาะ
ซึ่งผู้เดินทางผ่านหรือผู้ที่เข้ามาในราชอาณาจักรชั่วระยะเวลาที่กำหนดในตั๋วเดินทางไปกลับหรือตั๋วเดินทางผ่าน
แล้วแต่กรณี นำติดตัวเข้ามา
ข้อ ๑๒ 
การส่งออกซึ่งของตามที่กำหนดใน ข้อ ๖ ข้อ ๙ (๑) และ (๓)
หรือการนำเข้าซึ่งของตามที่กำหนดใน ข้อ ๑๑ (๑) และ (๓) (จ) (ฉ) (ช) (ซ)
ผู้ส่งของออกหรือผู้นำของเข้า แล้วแต่กรณี จะต้องแจ้งรายการตามแบบที่กำหนดว่าด้วยของที่ส่งออกหรือนำเข้า
ราคาของ วิธีชำระเงินค่าของ เงินตราต่างประเทศ หรือเงินตราที่ใช้
หรือจะใช้ชำระค่าของนั้น ต่อเจ้าพนักงานผ่านพนักงานเจ้าหน้าที่ศุลกากรในขณะที่ยื่นใบขนสินค้า

ประกาศ ณ วันที่ ๒๕ พฤษภาคม ๒๕๒๖
สมหมาย  ฮุนตระกูล
รัฐมนตรีว่าการกระทรวงการคลัง

พรพิมล/ปรับปรุง
๑๑ กรกฎาคม ๒๕๔๔

โชติกานต์/ปรับปรุง
๒๑ มิถุนายน ๒๕๖๑

[๑] ราชกิจจานุเบกษา เล่ม ๑๐๐/ตอนที่ ๙๑/ฉบับพิเศษ หน้า ๓/๖
มิถุนายน ๒๕๒๖